इससे पहले कि आप यह गीत सुने, क्या आप जानना नहीं चाहेंगे कि लताजी ने अपने मदन भैया के ग़ज़लों के बारे में क्या कहा था अपनी श्रद्धांजलि में? लताजी ने कहा था - "पहले ग़ज़ल गाने का एक ख़ास रंग हुआ करता था. गिनी चुनी तर्जें हुआ करती थी. मदन भैया ने अलग अलग रंग के ग़ज़ल गानेवालों को सुना, और जब खुद ग़ज़लों की तर्जें बनाना शुरू किये, तो उनमें अपना एक नया रंग भर दिया, जो अनोखा था. सुर ऐसे चुने जिनमें सोज़ भी था, सुरूर भी. इसीलिए उनके ग़ज़लों के तेवर भी अलग थे. एक अजीब बांकपन था. फिल्मों के लिए ग़ज़लों की तर्जें कैसे बनाई जाती है, उन्हे कितने रूपों में पेश किया जा सकता है, यह मदन भैया हम सबको बता गये. मैं मदन भैया को ग़ज़लों का बादशाह मानती हूँ" तो उसी बादशाह की याद में पेश है आज का 'ओल्ड इस गोल्ड'.